**Ռենե Գոսիննի** (ֆր.՝ René Goscinny, օգոստոսի 14, 1926(1926-08-14)[…], Փարիզի 5-րդ շրջան, Փարիզ - նոյեմբերի 5, 1977(1977-11-05)[…], Փարիզի 17-րդ շրջան, Փարիզ), ֆրանսիացի գրող և հրատարակիչ, հայտնի է որպես փոքրիկ Նիկոլասի արկածների մասին պատմությունների շարքի հեղինակ (Ժան-Ժակ Սեմպեի հետ միասին)։ Նա նաև Աստերիքսի մասին կոմիքսի հեղինակներից մեկն է։

Կենսագրություն
--------------

Ռենեն ծնվել է հրեական ծագում ունեցող լեհ էմիգրանտների ընտանիքում` Ստանիսլավ Սիմկի Գոսցիննան (ծնունդով Վարշավայից) և Աննա (Հաննա) Բերեզնյակը (ծագումով Խոդորկով բնակավայրից, այժմ Ուկրաինայի տարածքում)։ Երբ նա երկու տարեկան էր, ընտանիքը տեղափոխվում է Արգենտինա, որտեղ նրա հայրը ստանում է քիմիկոս-ճարտարագետի աշխատանք։ Ռենեն սովորում է Բուենոս Այրեսում` ֆրանսիական դպրոցում։ 1943 թվականին, Ռենեի դպրոցն ավարտելուց անմիջապես հետո հայրը մահանում է, և տասնյոթամյա Գոսիննին ստիպված է լինում պահել ընտանիքը։ Ռենեն աշխատում է որպես հաշվապահի օգնական, գովազդային գործակալությունում` կրտսեր նկարիչ։ 1945 թվականին Գոսիննին մոր հետ տեղափոխվում է Նյու-Յորք` ազգականների մոտ։ Այստեղ Ռենեն պետք է զորակոչվեր ամերիկյան բանակ, սակայն նա նախընտրում է ծառայել ֆրանսիական բանակում և մեկնում է Եվրոպա։ Զինվորական ծառայության ընթացքում Գոսիննին եղել է գնդի նկարիչ։ Ծառայության ավարտից հետո նա վերադառնումէ Նյու-Յորք։

### Կոմիքսների աշխարհում

1948 թվականից Գոսիննիի մասնագիտական կարիերան սկսում է աստիճանաբար կարգավորվել։ Ռենեն դառնում է *«Kunen Publishers»* փոքր հրատարակչության գլխավոր նկարիչը, որտեղ էլ լույս են տեսնում նրա չորս գրքերը երեխաների համար։ Այդ ժամանակ էլ Գոսիննին ծանոթանում է կոմիքսների մի քանի խոշոր հեղինակների հետ, որոնց հետ հետագայում սերտ համագործակցություն է ունենում, առաջին հերթին «Հաջողակ Լյուկ» կատակերգության հեղինակ Մորիս դը Բևերի (Մորիս) հետ, որի համար Գոսիննին 1955-ից մինչև 1977 թվականները գրում է տեքստեր։ Նրա շատ կոմիքսներ այդ տարիներին լույս են տեսնում ֆրանսիական մանկական ամսագրերում։ Ռենե Գոսիննիին մեծ ճանաչում է բերում փոքրիկ Նիկոլասի մասին պատմությունների շարքը, որը նա ստեղծում է գրող-նկարիչ Ժան-Ժակ Սեմպեի հետ։ Պատմվածքները նկարագրում են Ֆրանսիան կրթության բարեփոխումից առաջ, երբ հինգշաբթի օրը դպրոցականների համար հանգստյան օր էր, իսկ տղաներն ու աղջիկները առանձին էին սովորում։ «Նիկոլասը ես եմ մանուկ հասակում,- ասում էր գրողը»։

1951 թվականին Ռենե Գոսիննին կրկին մեկնում է Փարիզ` որպես Նյու-Յորքի լրատվական գործակալություններից մեկի թղթակից։ Այստեղ նա աշխատում է որպես լրագրող, տարբեր հրատարակությունների համար տեքստերի և նկարների հեղինակ, իսկ 1955 թվականին Ժան Միշել Շառլեի և Ալբեր Ուդերզոյի հետ հիմնադրում է *«Edipress / Edifrance»* հրատարակչությունը, որտեղ թողարկվում են թռուցիկ ամսագրեր` լի բազմաթիվ կոմիքսներով։
1959 թվականին *«Edipress / Edifrance»*-ը բացում է նոր` *«Pilote»* ամսագիրը, որի առաջին համարի համար Գոսիննին սկսում է իր ամենահայտնի կոմիքսի շարքը` «Աստերիքս»-ը։ Զուգահեռաբար նա նկարում կամ տեքստեր է գրում նաև տասնյակ կոմիքս-սերիալների համար։

Գոսիննին մահանում է 51 տարեկանում սրտի կաթվածից։

Հիշատակ
-------

* 1996 թվականից ամեն տարի Գոսիննիի անվան միջազգային մրցանակ է շնորհվում կոմիքսների լավագույն երիտասարդ հեղինակին։
* Գոսիննի անունը կրում է Փարիզի 13-րդ շրջանի փողոցներից մեկը (Ֆրանսիայի ազգային գրադարանի մոտ)։

Ծանոթագրություններ
------------------

1. ↑  René Goscinny
2. 1 2  *Bibliothèque nationale de France* data.bnf.fr (ֆր.): տվյալների բաց շտեմարան — 2011.
3. 1 2  René Goscinny (նիդերլ.)
4. ↑  Lambiek Comiclopedia — Lambiek, 1999.
5. ↑  *(unspecified title)*
6. 1 2  Fichier des personnes décédées
7. ↑  Encyclopædia Britannica

Արտաքին հղումներ
----------------

* Госинни

|  |  |
| --- | --- |
|  | Վիքիպահեստն ունի նյութեր, որոնք վերաբերում են «Ռենե Գոսիննի» հոդվածին։ |

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

|  |  |
| --- | --- |
|  ⛭   Թեմատիկ կայքեր | AllMovie · AlloCiné · ČSFD · Դանիական ազգային ֆիլմագրություն · Discogs · Filmportal · Internet Movie Database · ԿինոՊոիսկ · MusicBrainz · Internet Speculative Fiction Database · RKDartists · Find A Grave · WikiTree |
|  |
| Բառարաններ և հանրագիտարաններ | Բրիտանիկա · Բրոքհաուս · Լարուսի · Մեծ կատալոնական · Մեծ նորվեգական · Universalis |
|  |
| 

|  Չափորոշչային վերահսկողություն |
| --- |
|  |
| BIBSYS: 90131588, 1498652190811 · BNC: a1009488x · BNE: XX1022611 · BNF: 11905455f · CiNii: DA03216902 · CONOR: 19325027 · GND: 118718215 · GTAA: 231121 · ICCU: CFIV007815 · ISNI: 0000000121235579 · LCCN: n50034712 · LNB: 000015365 · NDL: 00441375 · NKC: jn20000602144 · NLA: 35136316 · NLG: 88879 · NLP: a0000002005906 · NSK: 000093076 · NTA: 068457189 · NUKAT: n97004027 · PTBNP: 38397 · LIBRIS: 188477 · SUDOC: 026897717 · VIAF: 22142570 · WorldCat VIAF: 22142570 |

 |

 |